
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Andrejs Vanags, kā patērētāju interešu pārstāvis
Komisijas locekle Karola Panke, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar saulesbriļļu neatbilstību līguma noteikumiem. 
No lietas materiāliem izriet, ka patērētājs 2025. gada 8. septembrī sabiedrības veikalā iegādājās “Miu Miu” saulesbrilles par 297,50 EUR. Lietošanas laikā brillēm pie eņģēm izkrita zelta krāsas stiprinājumi jeb furnitūras elementi, kā dēļ briļļu eņģes vairs netika pienācīgi fiksētas un brilles kļuva nelietojamas. 2026. gada 20.aprīlī patērētājs vērsās pie sabiedrības, prasot veikt briļļu remontu vai maiņu. Sabiedrība 2026. gada 8. maijā prasību noraidīja. Patērētājs Komisijai lūdz veikt preces remontu, apmaiņu vai atmaksāt par preci samaksāto naudas summu. 
Patērētājs papildus norādīja, ka brilles lietotas maz, uzglabātas tām paredzētajā futrālī un nav bijušas saskarē ar ķīmiskām vielām vai glabātas neatbilstošos apstākļos. Patērētājs iesniedza arī 2025. gada 27. septembra fotogrāfiju, kurā, pēc patērētāja norādītā, redzams, ka furnitūras elements jau neilgi pēc iegādes nav bijis pilnībā piestiprināts briļļu kājiņai. 
Sabiedrība lietā ir sniegusi skaidrojumu, ka briļļu vizuālajā pārbaudē konstatētas oksidēšanās pazīmes. Sabiedrības ieskatā šādas izmaiņas rodas ārēju faktoru, piemēram, mitruma, kosmētikas, ķīmisku vielu vai neatbilstošu uzglabāšanas apstākļu ietekmē, tādēļ tās nav uzskatāmas par ražošanas vai materiāla defektu. Sabiedrība papildus norādīja, ka stiprinājumi neesot izkrituši, bet mainījuši krāsu apkārtējās vides ietekmē, iespējams, lietojot brilles sālsūdenī, un tādēļ atteicās apmierināt patērētāja prasību. 
Komisija, izvērtējot lietā esošos apstākļus un pierādījumus, secina, ka patērētāja prasība ir pamatota un apmierināma. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Saskaņā ar PTAL 13. panta trešo daļu, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā pastāvējusi preces piegādes brīdī, izņemot gadījumu, kad šāds pieņēmums ir pretrunā ar preces vai neatbilstības raksturu. 
Konkrētajā gadījumā neatbilstība atklājās mazāk nekā astoņus mēnešus pēc preces iegādes. Lietas materiālos nav konstatējamas acīmredzamas briļļu nepareizas, intensīvas vai lietošanas prasībām neatbilstošas lietošanas pēdas. Sabiedrība nav iesniegusi objektīvus pierādījumus, kas apstiprinātu, ka furnitūras bojājums radies patērētāja rīcības, sālsūdens, ķīmisku vielu vai neatbilstošas uzglabāšanas dēļ. Sabiedrības pieņēmums par ārējo faktoru ietekmi pats par sevi nepierāda neatbilstības rašanās cēloni. 
Komisija ņem vērā arī to, ka saulesbrilles ir ilglietojama prece. Patērētājam, ievērojot preces veidu, cenu un parasti sagaidāmo lietošanas mērķi, ir tiesības sagaidīt, ka brilles normālos lietošanas apstākļos būs lietojamas vismaz divus gadus un to būtiskie konstrukcijas elementi šajā laikā neatdalīsies. Furnitūras elementu izkrišana no briļļu eņģēm īsā laikā pēc iegādes neatbilst kvalitātei un ilgizturībai, ko patērētājs var pamatoti sagaidīt no šādas preces. 
Atbilstoši PTAL 28. panta otrajai daļai patērētājs ir tiesīgs izvēlēties, lai pārdevējs bez atlīdzības novērš preces neatbilstību līguma noteikumiem vai bez atlīdzības apmaina preci pret tādu, ar kuru būtu nodrošināta atbilstība līguma noteikumiem, izņemot gadījumu, kad tas nav iespējams vai ir nesamērīgi. 
Ņemot vērā Komisijas konstatētos apstākļus un patērētāja sākotnēji izvirzīto prasījumu, konkrētajā gadījumā neatbilstība novēršama, veicot saulesbriļļu remontu par sabiedrības līdzekļiem. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:


apmierināt patērētāja prasību. 
Sabiedrībai par saviem līdzekļiem veikt “Miu Miu” saulesbriļļu remontu, novēršot preces neatbilstību līguma noteikumiem.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							        Sandra Vētra

